钦定古今图书集成/明伦汇编/官常典/第686卷 > 刘光祖
## 钦定古今图书集成/明伦汇编/官常典/第686卷 > 刘光祖

按《宋史》本传：“光祖字德修，简州阳安人。幼出于外祖
贾晖，后以晖遗泽补官。登进士第，廷对言：‘陛下睿察
太精，宸断太严，求治太速，喜功太甚’。”又言：“陛下躬擐
甲胄，间驭球马，一旦有警，岂能亲董六师以督战乎？
夫人主自将，危道也。臣恐球马之事，敌人闻之，适以
贻笑，不足以示武。”除剑南东川节度推官，辟潼川提
刑司检法。淳熙五年，召对，论恢复事，请以太祖用人
为法。且曰：“人臣献言，不可不察。其一，不量可否，劝陛
下轻出骤进，则是即日误国；其一，不思振立，苟且偷
安，则是久远误国。”除太学正。召试，守正字兼吴益王
府教授，迁校书郎，除右正言、知果州。以赵汝愚荐，召
入。光宗即位，除军器少监兼权侍左郎官，又兼礼部。
时殿中侍御史阙，上方严其选，谓宰臣留正曰：“卿监、
郎官中有其人。”正沈思久之，曰：“得非刘光祖乎？”上曰：
“是久在朕心矣。”光祖入谢，因论：近世是非不明则邪
正互攻，公论不立则私情交起。此固道之消长，时之
否泰，而实为国家之祸福，社稷之存亡，甚可畏也。本
朝士大夫学术议论，“最为近古，初非有强国之术，而
国势尊安，根本深厚。咸平、景德之间，道臻皇极，治保
太和，至于庆历、嘉祐盛矣。不幸而坏于熙、丰之邪说，
疏弃正士，招徕小人，幸而元祐君子起而救之，末流
大分，事故反复。绍圣、元符之际，群凶得志，绝灭纲常。
其论既胜，其势既成，崇、观而下，尚复何言！臣始至时，
闻有讥贬道学之说，而实未睹朋党之分。中更外艰，
去国六载，已忧两议之各甚，而恐一旦之交攻也。逮
臣复来，其事果见。”因恶道学，乃生朋党；因生朋党，乃
罪忠谏。嗟乎，以忠谏为罪，其去绍圣几何？陛下履位
之初，端拱而治，凡所进退，率用人言，初无好恶之私，
岂以党偏为主？而一岁之内，逐者纷纷，中“间好人固
亦不少，反以人臣之私意，微累天日之清明。往往推
忠之言，谓为沽名之举。至于洁身以退，亦曰愤怼而
然。欲激怒于至尊，必加之以讦讪。事势至此，循默乃
宜。循默成风，国家安赖？臣欲熄将来之祸，故不惮反
复以陈。伏乞圣心豁然，永为皇极之主。使是非由此
而定，邪正由此而别，公论由此而明，私情由此而熄；
道学之讥，由此而消；朋党之迹由此而泯；和平之福，
由此而集；国家之事，由此而理，则生灵之幸，社稷之
福也。不然，相激相胜，展转反复，为祸无穷，臣实未知
税驾之所。”章既下，读之有流涕者。劾罢户部尚书叶
翥、太府卿兼中书舍人沈揆，结近习，图进用，言：“比年
以来，士大夫不慕廉靖而慕奔竞，不尊名节而尊爵
位，不乐公正而乐软美，不敬君子而敬庸人。既安习
以成风，谓苟得为至计。良由前辈老成，零落殆尽，后
生晚进，议论无所据依，学术无所宗主，正论益衰，士
风不竞。幸诏大臣，妙求人物，必朝野所共属、贤愚所
同敬者一二十人，参错立朝，国势自壮。臣虽终岁无
所奏纠，固亦未至旷官。今日之患，在于右封殖人才，
台谏但有摧残，庙堂初无长养。臣处当言之地，岂以
排击为能哉？”徙太府少卿，求去不已，除直秘阁、潼川
运判，改江西提刑，又改夔州。时孝宗不豫，上久不过
宫，光祖致书留正赵汝愚曰：“‘宜与群贤并心一力，若
上未过宫，宰执不可归安私第’。林、陈二阉自以获罪
重华，日夜交谍其间，宜用韩魏公逐任守忠故事，以
释两宫疑谤。大臣亦当收兵柄，密布腹心，俾缓急有
可仗者”闻。孝宗崩，又贻书汝愚，勉以安国家、定社稷
之事。宁宗即位，除侍御史，改司农少卿。入对，献《谨始
五箴》。又论：“人主有六易：天命易恃，天位易乐，无事易
安，意欲易奢，政令易怠，岁时易玩。”又有六难：“君子难
进，小人难退，苦言难入，巧佞难远，是非难明，取舍难
决。暗主之所易，明主之所难；暗主之所难，明主之所
易。”又言：“陛下以隆慈之命，践阼于素幄，盖有甚不得
已者。宜躬自贬损，尽礼于上皇，使圣意懽然知释位之乐，然后足以昭陛下之大孝。”上悚然嘉纳，进起居
舍人。论：“政令当出中书，陛下审而行之，人主操柄，无
要于此。”知阁门事。韩𠈁胄寖擅威福，故首及之。迁起
居郎。集议卜孝宗山陵，与朱熹皆谓会稽山陵土薄
水浅，乞议改卜。既而熹与祠，光祖言：“汉武帝之于汲
黯，唐太宗之于魏徵，仁宗之于唐介，皆暂怒旋悔。熹
明先圣之道，为今宿儒，又非三臣比。陛下初膺大宝，
招徕耆儒，此初政之最善者。今一旦无故去之，可乎？”
且曰：“臣非助熹助陛下者也。”再疏，不听。刘德秀劾光
祖，出为湖南运判，不就，主管玉局观。赵汝愚既罢相，
𠈁胄擅朝，遂目士大夫为伪学逆党，禁锢之。光祖撰
《涪州学记》，谓：“学之大者，明圣人之道以修其身，而世
方以道为伪；小者，治文章以达其志，而时方以文为
病，好恶出于一时，是非定于万世。”谏官张釜指为谤
讪，比之杨恽，夺职，谪居房州。久之，许自便。起知眉州，
复职，将漕利路，以不习边事辞。进直宝谟阁，主管冲
佑观。吴曦叛，光祖白郡守，焚其榜通衢，且驰告帅守、
监司之所素知者，仗大义连衡以抗贼。俄闻曦诛，则
以书属宣抚使杨辅，讲行营田前日利归吴氏者悉
收之公上以省饷军费、奖名节、旌死事，以激忠烈之
心。除潼川路提刑，权知泸州。𠈁胄诛，召除右文殿修
撰、知襄阳府，进宝谟阁待制、知遂宁府。改京湖制置
使，以宝谟阁直学士知潼川府。诏以闵雨求言，光祖
奏：“女直乃吾不共戴天之仇，天亡此仇，送死于汴。陛
下为天之子，不知所以图之，天与不取，是谓弃天，未
有弃天而天不我怒也。青、郓、蔺、会求通弗纳，陛下为
中国衣冠之主，人归而我绝之，是谓弃人，未有弃人
而人不我怨也。且金人舍其巢穴，污我汴京，尚可使
吾使人拜之于祖宗昔日朝会之廷乎？”又请改正宪
圣慈烈皇后讳日。先是后崩，以庆元三年十一月二
日，郊禋期迫，或谓𠈁胄曰：“上亲郊，不可不成礼，且有
司所费既伙，奈何已之？”𠈁胄入其言，五日祀圜丘，六
日始宣遗诰。于是光祖言：“宪圣陛下之曾祖母克相
高宗，再造大业，𠈁胄敢视之如卑丧。迁就若此，贼臣
就戮，盍告谢祖宗，改从本日。”从之。升显谟阁直学士、
提举玉隆万寿宫，引年不许。提举西京嵩山崇福宫。
嘉定十五年，卒，进华文阁学士，谥文节。赵汝愚称光
祖“论谏激烈似苏轼，恳恻似范祖禹”，世以为名言。所
著《后溪集》十卷。子端之、靖之、翊之、竑之。